**Najčastejšie kladené otázky (FAQ) k výzve na predkladanie žiadostí o nenávratný finančný príspevok na prípravu projektov iniciatívy Catching-up Regions,**

**kód výzvy: IROP-PO7-SC76-2021-80**

**Otázka č. 1:**

V rámci tejto výzvy vo veci oprávnenosti žiadateľa – obce si môže podať žiadosť ktorákoľvek obec? Alebo len tá, ktorá má projekt zahrnutý v prílohe č. 7 tejto výzvy?

**Odpoveď:**

V súlade s podmienkou poskytnutia príspevku č. 17 Zaradenie projektu medzi projekty odporúčané riadiacim výborom iniciatívy Catching-up Regions projekt, pre ktorý sa má vypracovať projektová dokumentácia, musí byť súčasťou zoznamu projektov, ktorý je prílohou zápisu z rokovania Riadiaceho výboru iniciatívy Catching-up Regions a je zahrnutý v prílohe č. 7 tejto výzvy.

Čiže uchádzačom môžu byť iba obce, ktoré majú vzťah k projektom zahrnutým do prílohy č. 7.

**Otázka č. 2:**

Akou formou môže žiadateľ/obec v rámci výzvy IROP-PO7-SC76-2021-80 z oprávneného územia výzvy iniciovať doplnenie svojich investičných projektov do zoznamu projektov, aby jeho projekt/ŽoNFP naplnil ďalšie podmienky poskytnutia príspevku (č. 17 - Zaradenie projektu medzi projekty odporúčané riadiacim výborom iniciatívy Catching-up Regions) Výzvy/Príloha č. 7:

*“Zoznam zahŕňa projekty, ktoré vznikli na základe iniciatívy Catching-up regions a boli odsúhlasené partnermi SK CuRI ku dňu 27. 10. 2021. Vzhľadom na postupné zapájanie dotknutých regiónov do iniciatívy Catching-up regions môže byť zoznam doplnený o ďalšie konkrétne investičné projekty, ktoré musia byť odsúhlasené Riadiacim výborom iniciatívy Catching-up Regions, pričom zoznam takto odsúhlasených projektov tvorí prílohu k zápisnici zo zasadnutia Riadiaceho výboru.“...*

**Odpoveď:**

Za implementáciu iniciatívy Catching-up regions na území dotknutých krajov zodpovedajú jednotlivé samosprávne kraje v spolupráci so Svetovou bankou a Európskou komisiou. V konkrétnom prípade odporúčame pre získanie bližších informácií o iniciatíve kontaktovať oddelenie Catching-up Regions Banskobystrického samosprávneho kraja: <https://www.bbsk.sk/%C3%9Arad/Organiza%C4%8Dn%C3%A9jednotky%C3%9AraduBBSK/OddelenieCatching-UpRegions/Kontakt.aspx>

**Otázka č. 3**

V rámci výzvy IROP–PO7-SC76 –2021–80 (príprava projektov iniciatívy Catching-up Regions) môže jeden oprávnený žiadateľ podať viacero žiadostí o NFP ? (napr. stredná škola alebo samosprávny kraj podá 2 žiadosti o NFP na schválené zámery)

**Odpoveď:**

Počet žiadostí o NFP zo strany jedného a toho istého žiadateľa nie je vo výzve ničím obmedzený. Žiadosti sa však musia týkať investičných projektov uvedených v prílohe č. 7 výzvy. Logicky však dvaja žiadatelia (napr. stredná škola a jej zriaďovateľ) nemôžu podať žiadosť o NFP na rovnakú aktivitu týkajúcu sa toho istého investičného zámeru.

**Otázka č. 4:**

V prípade, ak pri vypracovaní projektovej dokumentácie nie sú splnené minimálne požiadavky na primárnu energiu (globálny ukazovateľ) A0 pri významne obnovovanej budove technicky, funkčne a ekonomicky uskutočniteľné (§ 4 ods. 13 a § 5 ods. 3 a ods. 4 Vyhlášky MDVRR SR č. 364/2012 Z. z.), je akceptovateľné, že bude táto skutočnosť odôvodnená odborne spôsobilou osobou pre energetickú certifikáciu budov.

**Odpoveď:**

Áno. Odborne spôsobilá osoba pritom musí spĺňať podmienky stanovené v § 6 zákona  č. 555/2005 Z. z. o energetickej hospodárnosti budov a o zmene a doplnení niektorých zákonov

**Otázka č. 5:**

Je podmienkou vypracovania projektovej dokumentácie otázka bezbariérovosti? Ak áno, v akom rozsahu?

**Odpoveď:**

Podmienky bezbariérovosti stanovuje vyhláška č. 532/2002 Z. z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie v časti 4. VŠEOBECNÉ TECHNICKÉ POŽIADAVKY NA STAVBY UŽÍVANÉ OSOBAMI S OBMEDZENOU SCHOPNOSŤOU POHYBU A ORIENTÁCIE. Odporúčame aplikovať požiadavky stanovené vyhláškou v maximálnej možnej miere aj vzhľadom na to, že v čase realizácie stavieb sa dajú predpokladať maximálne požiadavky na inkluzívnosť podporovaných projektov.

**Otázka č. 6:**

Podmienka poskytnutia príspevku č. 20, že žiadateľ v rámci 5 ročnej udržateľnosti zrealizuje investičný zámer, pre ktorý bola projektová dokumentácia vypracovaná, alebo pristúpi k ďalšiemu kroku investičnej prípravy (Žiadateľ musí deklarovať, že v priebehu udržateľnosti projektu on, alebo iný subjekt, pre ktorý obstaráva projektovú dokumentáciu, resp. ktorému ju postúpi, zrealizuje investičný zámer, na ktorý získal prostriedky na vypracovanie projektovej dokumentácie / v prípade projektovej dokumentácie na stavebné povolenie a realizačného projektu stavby/, resp. urobí ďalší krok investičnej prípravy v prípade iného typu projektovej dokumentácie).  
V našom prípade ide o realizáciu štúdie projektu na územné rozhodnutie. Dá sa za ďalší krok investičnej prípravy považovať projektová dokumentácia pre stavebné konanie?  
**Odpoveď:**

Áno, ďalším krokom investičnej prípravy je v tomto prípade obstaranie dokumentácie pre stavebné povolenie.

**Otázka č. 7:**

Je v čase predloženia žiadosti o NFP nevyhnutné mať zrealizované alebo začaté verejné obstarávanie alebo stačí maťPHZ?

**Odpoveď:**

V čase podania žiadosti sa na žiadateľa nekladú nijaké podmienky vo vzťahu k verejnému obstarávaniu. Takáto podmienka nie je vo výzve zadefinovaná.

**Otázka č. 8:**

V rámci rozpočtu sú oprávnené výdavky na stavby (projektová dokumentácia) a mzdové výdavky. Chcem sa opýtať, či mzdové výdavky ako nepriame výdavky tvoria 3% alebo 7% z priamych výdavkov. (Podľa prílohy 2b – Limity výdavkov IROP, kde sú max.3% pri projektoch investičného charakteru a 7% pri projektoch neinvestičného charakteru). V rámci projektu budeme žiadať financie na pozície projektového a finančného manažéra.

**Odpoveď:**

V zmysle PpŽ, príloha 2b platí, že maximálna výška celkových nepriamych výdavkov je max. 7 % z celkových priamych oprávnených výdavkov projektu neinvestičného charakteru.

**Otázka č. 9:**

Priložený formulár rozpočtu k výzve nie je priamo určený pre prioritnú os 7 – REACT EÚ, bude sa formulár aktualizovať alebo si ho máme prispôsobiť sami?

**Odpoveď:**

Formulár rozpočtu uvedený v PpŽ je určený pre všetky prioritné osi v rámci IROP (aj pre REACT-EÚ). V prípade vypĺňania rozpočtu je potrebné postupovať podľa informácií uvedených v časti „Upozornenia“.

**Otázka č. 10:**

Pokiaľ máme v projekte už ukončené verejné obstarávanie, je potrebné nahodiť ho do ITMS?

**Odpoveď:**

V zmysle PpŽ, kapitola 2.9, tabuľka 1c., podmienka poskytnutia príspevku č. 9 (Podmienka, že všetky výdavky sú oprávnené) platí, že „v prípade, ak bola výška výdavku stanovená na základe uzavretej zmluvy s úspešným uchádzačom ako výsledkom vykonaného verejného obstarávania, žiadateľ predkladá ako súčasť ŽoNFP iba zmluvu s úspešným uchádzačom vrátane dodatkov k zmluve (nepredkladá komplet dokumentáciu k VO). Žiadateľ je povinný uchovávať kompletnú dokumentáciu k verejnému obstarávaniu, vrátane zmluvy s úspešným uchádzačom u seba a v prípade požiadavky RO/SO je povinný kedykoľvek v priebehu schvaľovacieho procesu alebo implementácie projektu, najneskôr v rámci príslušnej žiadosti o platbu, predložiť relevantnú dokumentáciu, na základe ktorej bola stanovená výška príslušného výdavku....“

**Otázka č. 11:**

V rámci aktivít projektu sa budeme zapájať do viacerých aktivít, nie však do všetkých. Je to v poriadku?

**Odpoveď:**

Áno

**Otázka č. 12:**

Keďže sa budeme zapájať do viacerých aktivít, bude to v rozpočte označené ako hlavné aktivity?

**Odpoveď:**

Žiadateľ zadefinuje v rámci ŽoNFP, ktoré aktivity budú ako hlavné aktivity a v rámci hlavných aktivít si zadefinuje aj prípadné podaktivity.

**Otázka č. 13:**

Pri uvádzaní aktivít v ITMS – časť 9 – máme pomenovať aktivity tak, ako sú pomenované vo výzve?

**Odpoveď:**

Názvy hlavných aktivít musia byť v súlade s názvami aktivít zadefinovaných vo výzve.

**Otázka č. 14:**

V znení podmienky oprávnenosti č. 9 Podmienka oprávnenosti aktivít projektu:

1. či dokument Štúdia uskutočniteľnosti je oprávnenou dokumentáciou pre uplatnenie výdavku z projektu,
2. do ktorej z oprávnených aktivít uvedených v podmienke č. 9 a), b), c), d) e) f) sa zaraďuje.

Predpokladáme, že sa zaraďuje do a) územnoplánovacích podkladov, podobne ako urbanistická štúdia, a teda že je oprávneným výdavkom. Avšak vo výzve nie je jednoznačne uvedený tento typ dokumentácie.

**Odpoveď:**

V zmysle programového dokumentu IROP projekt musí byť v súlade so zákonom č. 50/1976 Zb. o územnom plánovaní a stavebnom poriadku /stavebný zákon/, resp. právnym predpisom, ktorý ho nahradí. Zákon č. 50/1976 Zb. o územnom plánovaní a stavebnom poriadku taxatívne vymedzuje typy projektovej dokumentácie, ktoré sú oprávnené v rámci výzvy, takže štúdia uskutočniteľnosti nie je oprávnený projekt. Okrem toho štúdia uskutočniteľnosti sa vypracúva pred tým, ako sa začne obstarávať projektová dokumentácia pre investíciu, resp. paralelne s obstarávaním územnoplánovacích podkladov, a je podkladom pre rozhodnutie o príprave projektu. Vzhľadom na to, že v prílohe 7 výzvy je už zoznam investičných projektov, máme za to, že tieto projekty boli odsúhlasené na základe jestvujúcich štúdií realizovateľnosti alebo obdobných dokumentov financovaných v rámci iniciatívy Catching-up Regions.

V zmysle prílohy 4 výzvy je oprávneným výdavkom prípravná a projektová dokumentácia v definícii kódu 716 EKRK v rámci Metodického usmernenia Ministerstva financií Slovenskej republiky k č. MF/010175/2004-42 zo dňa 8. decembra 2004. Platby za štúdie a koncepcie všeobecnej, nadodvetvovej alebo makroekonomickej povahy sa triedia pod kód 63701, ktorý nie je v rámci prílohy 4 uvedený.

**Otázka č. 15:**

Je oprávneným výdavkom aktualizácia a dopracovanie projektovej dokumentácie z roku 2019? Teda dokumentácia pre zateplenie budovy (zníženie energetickej náročnosti), ktorá spĺňa požiadavky na zateplenie platné v roku 2019 (napr. v oblasti energetickej triedy)? Predmetom teraz obstarávanej projektovej dokumentácie budú okrem toho aj iné stavebné práce.

**Odpoveď:**

Áno, dopracovanie, resp. aktualizácia projektovej dokumentácie je oprávneným výdavkov, samozrejme za súčasného splnenia ďalších podmienok vyplývajúcich z výzvy.

**Otázka č. 16:**

Musí Žiadateľ, ktorého projekty sa nachádzajú v prílohe č. 7 Výzvy, podať ŽoNFP na každý schválený projekt osobitne, alebo má podať jednu ŽoNFP na všetky schválené projekty?

**Odpoveď:**

Je na žiadateľovi, aký postup zvolí – obe možnosti sú oprávnené. Treba však brať do úvahy, že pri spoločnej žiadosti v prípade nesprávneho postupu týkajúceho sa jedného projektu bude zamietnutá celá žiadosť.

**Otázka č. 17:**

Je možné stanoviť výšku výdavkov na základe sadzobníka UNIKY alebo len na základe prieskumu trhových cien? Vo formulári Rozpočtu je na záložke Zdroje v rámci spôsobu stanovenia výšky výdavku uvedené ,,UNIKA - Sadzobník pre navrhovanie ponukových cien projektových prác a inžinierskych činností (rel. pre projektovú dokumentáciu)‘‘. V príručke pre žiadateľa to nie je uvedené. Dôvodom je, že pri niektorých projektoch neboli predložené 3 cenové ponuky, na základe ktorých by bola stanovená výška výdavku podľa prieskumu trhových cien.

**Odpoveď:**

V rámci PpŽ, kapitola 2.9, tabuľka 1c, podmienka poskytnutia príspevku č.9 (Podmienka, že výdavky projektu sú oprávnené) je uvedené, že žiadateľ v rámci prílohy ŽoNFP, ako podklad k rozpočtu projektu (ak v čase predloženia ŽoNFP nie je začaté VO)  predkladá: -  ***Prieskum trhových cien/Rozpočet stavby vypracovaný a overený autorizovanou osobou/iný dokument preukazujúci stanovenie výšky výdavku v ŽoNFP***(napr. odkaz na verejne dostupné zdroje (napr. Cenníky), z ktorých žiadateľ čerpal pri určovaní cien).

V rámci poznámky pod čiarou č. 70 je uvedené:

**RO/SO akceptuje Iný dokument preukazujúci stanovenie výšky výdavku v ŽoNFP iba v prípade, ak nie je možné vykonať Prieskum trhových cien alebo predložiť Rozpočet stavby vypracovaný autorizovanou osobou**. Žiadateľ je povinný v prílohe Rozpočet projektu podrobne zdôvodniť použitie tohto postupu. RO pre IROP je oprávnený na základe posúdenia neakceptovať predloženie Iného dokumentu a vyzvať žiadateľa na predloženie Prieskumu trhových cien alebo na predloženie Rozpočtu stavby vypracovaného autorizovanou osobou.

Na základe vyššie uvedeného je možné konštatovať, že žiadateľ by mal predložiť ako podklad k rozpočtu **projektu primárne prieskum trhových cien**, pričom platí: - potenciálni dodávatelia oslovení v rámci prieskumu trhu musia byť spôsobilí dodať tovar, práce alebo služby, ktoré sú predmetom prieskumu trhu. Ponuky od potenciálnych dodávateľov nesmú byť staršie ako 6 mesiacov ku dňu realizácie prieskumu trhu. Ak ceny tovarov, stavebných prác alebo služieb nezaznamenali na trhu zmenu, je možné pre účely prieskumu trhu použiť aj ponuky staršie ako 6 mesiacov (zdôvodnenie tejto skutočnosti musí byť súčasťou dokumentácie k prieskumu trhu). Žiadateľ predkladá kompletnú dokumentáciu k prieskumu trhu (výzva, cenové ponuky a i.)) a doklad - Prieskum trhových cien vypracovaný podľa vzoru uvedeného v prílohe 3.f.2. V prípade, že daný výdavok spadá pod tovar/službu/prácu, ktorá je v zmysle § 9b zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, resp. § 2 ods. 5, písm. o) a ods. 6, ods. 7 zákona č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 438/2015 Z. z. bežne dostupná na trhu, prieskum trhu môže žiadateľ vykonať aj na základe údajov zverejnených na elektronickom trhovisku ([www.eks.sk](http://www.eks.sk)). V tomto prípade identifikuje minimálne 3 rovnaké alebo porovnateľné zákazky (s ohľadom na predmet zákazky), ktorých priemerná hodnota bude preukazovať hospodárnosť výdavku požadovaného žiadateľom. Žiadateľ je oprávnený vykonať prieskum trhu aj identifikáciou minimálne 3 zmlúv, zverejnených v Centrálnom registri zmlúv (CRZ), na webovom sídle povinnej osoby alebo v Obchodnom vestníku (identifikácia zverejnených zmlúv musí obsahovať rovnaký, resp. porovnateľný predmet zmluvy). V prípadoch, ak je overená hospodárnosť na základe zmlúv, ktoré boli výsledkom postupu s využitím elektronického trhoviska alebo na základe zmlúv zverejnených v CRZ, zmluvy musia byť stále platné ku dňu realizácie prieskumu trhu alebo nie staršie ako 6 mesiacov ku dňu realizácie prieskumu trhu.

**Otázka č. 18:**

Aké miesto realizácie projektu mám uviesť v ŽoNFP (bod 6.A, obec), keďže predmetom projektu bude refundácia hydrogeologických prieskumných prác, ktoré sa realizovali vo viacerých obciach daného okresu.

**Odpoveď:**

ŽoNFP treba vyplniť v súlade s inštrukciami k vypĺňaniu:

Žiadateľ definuje miesto realizácie projektu na najnižšiu možnú úroveň. V prípade investičných projektov sa miestom realizácie projektu rozumie miesto fyzickej realizácie, t. j. miestom realizácie projektu sa rozumie miesto, kde budú umiestnené a využívané výstupy investičných aktivít projektu. V prípade projektov, ktoré nemajú jednoznačne definovateľné investičné výstupy sa miestom realizácie rozumie miesto, kde sa realizuje prevažná časť aktivít projektu a kde sú prevažne využívané výsledky projektu. V prípade projektov zasahujúcich celé územie SR sa miesto realizácie projektu uvádza na úroveň všetkých regiónov vyšších územných celkov. **V ostatných prípadoch sa miesto realizácie uvádza na tú úroveň, ktorá je jednoznačne určiteľná, napr. ak miesto realizácie je v dvoch obciach, je potrebné uviesť všetky obce dotknuté fyzickou realizáciou projektu.** Kategória regiónu sa vypĺňa v súlade s miestom realizácie projektu.

**Otázka č. 19:**

Oprávnené výdavky (upresnenie oprávnenosti obdobia, podmienky poskytnutia príspevku č. 10) budú tie ktoré vznikli po 1. februári 2020, to znamená, že boli objednané a aj vyplatené po tomto termíne. Nemôžu byť práce, ktoré boli objednané pred týmto termínom  a zaplatené po tomto termíne predmetom ŽoNFP?

**Odpoveď:**

Nie je nám celkom jasné, čo sa myslí pod slovom objednané. Obstaranie projektovej dokumentácie mohlo prebehnúť aj byť zmluvne zaviazané pred 1. 2. 2020, ale výkon prác (zhotovenie projektovej dokumentácie) musí byť preukázateľne doložený a uhradený až po 1. 2. 2020.